NINE รวมกิจการ 2 บ.ย่อย ตั้งเป็น “เนชั่น โกลบอล เอ็ดดูเทนเมนท์” เตรียมปันผล 0.22 บ./หุ้น
NINE รวมกิจการ 2 บ.ย่อย “เนชั่น เอ็ดดูเทนเมนท์” – “เนชั่น โกลบอล เอ็ดดูเทนเมนท์” ตั้งเป็น “เนชั่น โกลบอล เอ็ดดูเทนเมนท์” ลุยธุรกิจสิ่งพิมพ์ เตรียมจ่ายปันผล 0.22 บ./หุ้นXD 18 ส.ค.59 กำหนดจ่ายปันผล 6 ก.ย.นี้
9 ส.ค. 2559

นายพนา จันทรวิโรจน์ ประธานเจ้าหน้าที่บริหาร บริษัทเนชั่น อินเตอร์เนชั่นแนล เอ็ดดูเทนเมนท์ จำกัด (มหาชน) หรือ NINE ระบุว่า คณะกรรมการได้รับทราบการควบรวมกิจการของบริษัทย่อย 2 แห่ง โดย บริษัทเนชั่น เอ็ดดูเทนเมนท์ จำกัด ดำเนินธุรกิจสิ่งพิมพ์เกี่ยวกับหนังสือการ์ตูนทางฝั่งตะวันออก (บริษัทถือหุ้นร้อยละ 99.99 ของทุนจดทะเบียนและเรียกชำระแล้ว) ควบรวมกิจการกับบริษัทเนชั่น โกลบอล เอ็ดดูเทนเมนท์ จำกัด ดำเนินธุรกิจสิ่งพิมพ์ เกี่ยวกับสาระบันเทิงด้านความรู้ (บริษัทถือหุ้นร้อยละ 98.99 ของทุนจดทะเบียนและเรียกชำระแล้ว) ภายหลังการควบรวมกิจการบริษัทย่อยจะใช้ชื่อ บริษัท เนชั่น โกลบอล เอ็ดดูเทนเมนท์ จำกัด ดำเนินธุรกิจสิ่งพิมพ์ทั้งหมด
ทั้งนี้ บริษัทได้ดำเนินการรับโอนกิจการแล้วเมื่อวันที่ 30 มิถุนายน 2559 ภายหลังการควบรวมกิจการ บริษัทเนชั่น เอ็ดดูเทนเมนท์ จำกัด ได้จดทะเบียนเลิกกิจการกับกระทรวงพาณิชย์แล้วเมื่อวันที่ 30 มิถุนายน 2559 ซึ่งการควบรวมกิจการครั้งนี้ คณะกรรมการได้มีมติอนุมัติ เมื่อวันที่ 10 กุมภาพันธ์ 2559
พร้อมกันนี้บริษัทได้ประกาศจ่ายปันผลงวดดำเนินงานวันที่ 1 ม.ค.2559 ถึงวันที่ 30 มิ.ย.2559 อัตราจ่ายเป็นเงินสด 0.22 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 18 ส.ค.2559 ทั้งนี้ กำหนดจ่ายเงินปันผลในวันที่ 6 ก.ย.2559